วันก่อนหลังจากที่นิวคุงไปเดินเล่นที่ตลาดน้ำมา ก็ได้ขับผ่านร้านนิตยาไก่ย่าง บนถนนกาญจนาภิเษก รู้สึกยากกินขึ้นมาเลยจัดซะเลย
โดยร้านสาขานี้จะตั้งอยู่ที่พีทีทีพลาซ่าครับ เข้าไปจอดรถและเดินเข้าร้านได้เลย
ร้านสาขานี้จะดูสะอาดและใหม่ดี แอร์ในร้านเย็นสบาย บรรยากาศคึกคักๆ

เมนูของกินที่ร้านก็มีให้เลือกกินอย่างหลากหลาย แต่โดยส่วนใหญ่แล้วจะเน้นเป็นอาหารอีสานครับ
ราคาต่อเมนูก็มีหลากหลายราคา เช่นส้มตำต่างๆก็ราวๆ 50 บาท ส่วนอาหารจานเดียวก็ 100 บาทบวกลบนิดหน่อย

วันนี้นิวคุงได้สั่งของกินมา 4 เมนูด้วยกันคือ
1. ตำไทยไข่เค็ม ที่ร้านตำออกมาได้อร่อยโดนใจเลย ตำมาได้รสเผ็ดนำหวานตาม กินแล้วรู้สึกเผ็ดอร่อยแบบสดชื่น เส้นมะละกอเล็กกรอบๆ และให้รสตัดกับตัวนุ่มๆเค็มๆจากตัวไข่เค็มได้เป็นอย่างดี
2. ปากเป็ดทอด จานนี้อร่อยเกินคาด ปากเป็ดเนื้อเหนียวๆ กัดไปแล้วจะเจอรสหวานเหนียวนุ่มลิ้น กินแล้วได้รสหวานมันอร่อยดี กินกับซอสพริกอร่อยเลย
3. ไก่ย่างสูตรของร้าน จานนี้เป็นเมนูที่พลาดไม่ได้ หนังไก่มีรสหวานมันอร่อย มาเจอกับเนื้อไก่ที่หมักได้รสหวานอร่อยในตัว แม้กินเปล่าๆก็ไม่เลี่ยน กินกับน้ำจิ้มไก่อร่อยเด็ดเลยครับ
4. บัวลอย อันนี้ก็อร่อย เนื้อบัวลอยนุ่มๆ ตัดกับรสชาติของกะทิได้อร่อย กินได้เพลินๆเลยถ้วยนี้ ^^

สรุปโดยรวม (เต็ม 10)
ให้ 9 คะแนน ชอบรสชาติไก่ย่างสูตรของร้านนิตยามากครับ กินไม่เบื่อเลย ^^

ข้อความ ความคิดเห็นและคะแนนต่างๆ เป็นความคิดเห็นส่วนบุคคล หากสร้างความไม่พอใจประการใดก็ขออภัยมาใน ณ.ที่นี้ด้วยครับ
New Kung พาชิม >> Review at  21 / 11 / 57
